NÁRODNÁ  RADA  SLOVENSKEJ  REPUBLIKY

VI. volebné obdobie


Návrh 

ZÁKON

z ... 2012,

ktorým sa mení a dopĺňa zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z.

Národná rada Slovenskej republiky sa uzniesla na tomto zákone: 

Čl. I

Zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010  Z. z. sa mení a dopĺňa takto:
 	
§ 1 sa dopĺňa odsekom 3, ktorý znie:

„(3) Ohrozením mravnosti sa rozumie pre účely tohto zákona zverejnenie alebo sprístupnenie takého výtvoru vo veci, ktorého jediným alebo hlavným cieľom je vyvolať sexuálne vzrušenie alebo obscénnym alebo vulgárnym spôsobom odkrývať a zdôrazňovať intimitu ľudského tela alebo pohlavného života a ktorého následkom môže byť narušenie ľudskej dôstojnosti alebo vytvorenie zastrašujúceho, ponižujúceho, zneucťujúceho, nepriateľského alebo urážlivého prostredia.“.

V § 2 sa odsek 1 dopĺňa druhou vetou, ktorá znie: „Veci musia byť označené slovom „erotický“ v príslušnom tvare osobou, ktorá fyzickej osobe alebo právnickej osobe podľa § 1 ods. 1 tieto veci dodala.“.



§ 3 sa dopĺňa písmenom d), ktoré znie:
„d) veci nemožno predať osobám mladším ako 18 rokov ani rozširovať medzi takýmito osobami; ak má fyzická osoba alebo právnická osoba pochybnosť o tom, či osoba spĺňa podmienku veku, je povinná predaj alebo rozširovanie odoprieť, až kým osoba nepreukáže splnenie tejto podmienky.“. 

V § 4a ods. 2 sa na konci pripájajú tieto vety: „Obvodný úrad je pri ukladaní pokuty viazaný stanoviskom Ministerstva školstva, vedy, výskumu a športu Slovenskej republiky v otázke, či došlo k ohrozeniu mravnosti v zmysle § 1 ods. 3, ktoré si vyžiada pred vydaním rozhodnutia o uložení pokuty. Ministerstvo školstva, vedy, výskumu a športu Slovenskej republiky je povinné tejto žiadosti vyhovieť v lehote stanovenej obvodným úradom.“.

V § 4a ods. 3 sa na konci bodka nahrádza čiarkou a pripájajú sa tieto slová: „a to aj opakovane.“.

Za § 4a sa vkladá § 4b, ktorý znie:

„§ 4b
Ak sankcia podľa § 4 alebo § 4a bola uložená fyzickej osobe alebo právnickej osobe za porušenie povinnosti podľa § 3 písm. a) alebo d) a toto porušenie povinnosti vyplýva z porušenia povinnosti podľa § 2 ods. 1 druhej vety, môže si takáto fyzická osoba a právnická osoba uplatniť právo na náhradu škody na súde voči osobe, ktorá jej veci dodala.“.


Čl. II

Tento zákon nadobúda účinnosť 1. januára 2013.

